آذربایجانلی میلی-مدنی فعال، تبریز ساکینی نسیم خانیم صادقی یاشادیغی شهرین اینقیلاب محکمهسینه چاغیریلیب.
آخار. آذ خبر وئریر کی، آذربایجانلی فعال «طرح نو» قزئتی تورکلر حاقیندا تحقیرآمیز یازی درج ائتدیکدن سونرا ۲۰۱۶-جی ایلده تبریزده کئچیریلن اعتراض آکسییاسیندا ساخلانیلیب. او، اطلاعات (ایران کشفیات ناظرلیگی) تجریدخاناسیندا ۵ گون ساخلاندیقدان سونرا سربست بوراخیلیب.
فعال ساخلاندیغی زامان «سیستمین علیهینه تبلیغ» و «اؤلکهنین تهلوکسیزلیینه قارشی آددیم آتماق»دا اتهام اولونوب.
قید ائدک کی، ۲۰۱۶-جی ایل ایولون ۲۰-ده اطلاعاتا باغلی اولان «طرح نو» قزئتی ۸۶۸-جی ساییسیندا تورکلره قارشی تحقیرآمیز یازی درج ائدیب. یازیدا مؤلف فیردووسینین «شاهنامه» اثریندن بیر حکایه آنلاداراق تورکلرله باغلی «ای تانینماز و بدبخت تورک، ایرانلی پهلوانلارین قودرتیندن خبرین وارمی؟! بیز تورانلیلاری کیشی کیمی تانیمیریق، اونلار هامیسی آرواددیر. ای ایرقی پیس اولان تورک، سن کیشیلرله ساواشماق اوچون یارانماییبسان، گئت، آروادلار کیمی الینه پامبیق و میل گؤتور» – کیمی تحقیرآمیز سؤزلردن ایستیفاده ائدیب.
بو مقاله گونئی آذربایجانین تبریز، اورمییه، زنجان، ماراغا، اردبیل، خوی و س. کیمی شهرلرینده کوتلوی اعتراض آکسییالارینا سبب اولدو، کوچهلرده «هارای،هارای، من تورکم»، «آذربایجان میللتی، چکمز بو ذلتی»، «یاشاسین آذربایجان» و س. کیمی شعارلار سسلندیریلیب. دینج آکسییالار تهلوکهسیزلیک قوهلرینین کوبود مداخیلهسینه معروض قالیب، اعتراضچیلاردان بیر نئچهسی دؤیولهرک بدن خسارتلری آلیب، اونلارلا فعال ساخلانیلیب.
azb_Arab azb_Arab azb_Arab azb_Arab azb_Arab